নিউজ বিএনএ ডটকম,ঢাকা, ১৩ জুলাই : রাজধানীর সবুজবাগের মাদারটেক বাগানবাড়ি থেকে এক যুবকের বস্তাবন্দি লাশ উদ্ধার করেছে পুলিশ। নিহতের নাম আল আমিন (৩২)। বুধবার সকাল ৬টার দিকে লাশটি পাওয়া যায়।    আল আমিনকে দুর্বৃত্তরা শ্বাসরোধে হত্যার পর চটের বস্তায় ভরে বাগানে রেখে যায় বলে পুলিশ ধারণা করছে। সবুজবাগ থানার উপ-পরিদর্শক (এসআই) মো. ফাছির উদ্দিন বলেন, আল আমিনের মৃতদেহ সবুজবাগ থেকে উদ্ধার হলেও তিনি বাড্ডা এলাকায় থাকতেন।    মঙ্গলবার থেকে নিখোঁজ আল আমিনের বিষয়ে বাড্ডা থানায় একটি সাধারণ ডায়েরি (জিডি)  হয়। বাড্ডা থানার উপ-পরিদর্শক বাবুল হোসেন জানান, মঙ্গলবার রাতে আল আমিনের স্ত্রী লাভলি আক্তার মুক্তি জিডি করেন।    আল আমিনের বাড়ি গাইবান্ধার খাঁ পাড় এলাকায়। ঢাকার মেরুল বাড্ডায় সাত নম্বর রোডের একটি বাড়িতে ভাড়া থাকতেন তিনি। ময়নাতদন্তের জন্য লাশ ঢাকা মেডিকেল কলেজ মর্গে পাঠানো হয়েছে।    সম্পাদনায় : মাসুদুল হক।